حجت الاسلام راجہ ناصر عباس جعفری:

غیبت امام زمانؑ میں ولی فقیہ اور مراجع کرام کا کرادر انتہائی اہمیت کا حامل ہے

مجلس وحدت مسلمین پاکستان کے سربراہ نے کہا کہ تاریخ گواہ ہے کہ داعش جیسے وحشی گروہ کے مقابل آئمہ اطہارؑ کے مزارات مقدسہ اور اتبات عالیہ کا تحفظ اور دفاع ولی امر مسلمین آیت اللہ خامنہ ای اور دیگر مراجعین کی بابصیرت قیادت کی بدولت ہی ممکن ہوا۔

خبر کا کوڈ: ۴۴۰۹۲۱

تاریخ: ۲۸ مهر ۲۰۱۹ - ۲۲:۰۲

رسا نیوز ایجنسی کی رپورٹ کے مطابق مجلس وحدت مسلمین پاکستان کے سربراہ حجت الاسلام راجہ ناصر عباس جعفری کا کہنا ہے کہ اتحاد اور وحدت کا فروغ ہمارا منشور ہے، امام خمینی نے بھی تمام مکاتب فکر کو اتحاد کی دعوت دی اور اسی وحدت کی بدولت ایران میں انقلاب برپا ہوا۔ وہ لاہور میں ایم ڈبلیو ایم شعبہ خواتین کے زیراہتمام تقریب تقسیم انعامات سے خطاب کر رہے تھے۔ تقریب میں ایم ڈبلیو ایم شعبہ خواتین کی سربراہ، رکن پنجاب اسمبلی سیدہ زہرا نقوی بھی موجود تھیں۔

حجت الاسلام  راجہ ناصر عباس جعفری نے کہا کہ ایم ڈبلیو ایم خواتین کی تربیت پر بھی خصوصی توجہ دے رہی ہے، کیونکہ ایک عورت کی تربیت پورے خاندان کی تربیت ہے اور تربیتی ورکشاپس کا یہ سلسلہ لاہور سے باہر دیگر اضلاع تک بھی پھیلا دیا جائے گا۔ انہوں نے کہا کہ اصلاح کا کام اپنی ذات سے شروع کریں، جس نے اپنی اصلاح کر لی اس نے معاشرے کی اصلاح کر لی۔

انہوں نے قائد شہید علامہ عارف حسین الحسینی کی برسی کے حوالے سے کہا کہ اسلام آباد کے پریڈ ایونیو میں شاندار اور تاریخی اجتماع ہوگا، جس میں ملک بھر سے عاشقان حسینی شریک ہوں گے۔

انہوں نے کہا کہ شہید قائد ؒ کے اسلوب و روش پر چلتے ہوئے مجلس وحدت مسلمین آج بھی رہبر معظم انقلاب آیت اللہ خامنہ ای حفظہ اللہ کی زیر قیادت عالمی استعماری قوتوں کے ناپاک عزائم کے مقابل میدان عمل میں ڈٹی ہوئی ہے، غیبت امام زمانؑ میں ولی فقیہ اور مراجعین کا کرادر انتہائی اہمیت کا حامل ہے۔

انہوں نے کہا کہ تاریخ گواہ ہے کہ داعش جیسے وحشی گروہ کے مقابل آئمہ اطہارؑ کے مزارات مقدسہ اور اتبات عالیہ کا تحفظ اور دفاع ولی امر مسلمین آیت اللہ خامنہ ای اور دیگر مراجعین کی بابصیرت قیادت کی بدولت ہی ممکن ہوا۔

انہوں نے کہا کہ برسی میں بھرپور شرکت یقینی بنائیں تاکہ وحدت کا اظہار ہو سکے، ہمیں فرقہ واریت کی حوصلہ شکنی کرنا ہوگی، فرقوں سے قوم کا بہت نقصان ہوا ہے، ملت اسلامیہ کو سب سے زیادہ نقصان فرقہ واریت نے پہنچایا ہے۔

انہوں نے مزید کہا کہ نظام ولایت مکتب تشیع کے درمیان نقطہ وحدت ہے۔ اسلام کو دین و سیاست کی جدائی نے نقصان پہنچایا۔ ہماری خوش قسمتی ہے کہ ہمارے ہادی وامام ہدایت اور حکومت سمیت وادیوں میں کامل ہیں۔ محراب و ممبر کو مکتب سیاست دین الہیہ کی ترویج کیلئے استعمال کیا جاتا تو آج ہمارے اجتماعی حقوق غصب نہ ہوتے۔

انہوں نے کہا کہ ان شاءاللہ ایم ڈبلیو ایم شہید قائد کی یاد کو زندہ رکھتے ہوئے سالہائے گزشتہ کی طرح اس سال بھی شہید کی 31ویں برسی کو شایان شان انداز میں منائے گی۔